lekker kos... met 'n grypie gemmer, lekker lewe met 'n grypie liefde: Spaghetti Bolognaise
Hierdie is 'n heerlike resep vir daardie Maandag aande wat jy nie krag het vir kosmaak nie. Jy het mense oor die naweek gehad en daar is een chop, 'n stukkie wors en 'n halwe pak maalvleis iewers oor. Jy vat so 3 of 4 geelwortels en vier lote seldery. Gebruik sommer die blare ook. Sny dit alles in repies. Neem 'n halwe rooi ui (of enige ui) en sny dit ook fyn. Kry olyfolie en 'n bietjie botter aan die gang in jou pan. Voeg die wortel, ui, seldery, een gesnyde knoffelhuisie daarin en braai vir 'n paar minute. Maak 'n blik Italiaanse tamaties oop en gooi oor mengsel. Laat dit so bietjie prut. Voer origanum of basil by. Drink 'n glasie wyn en bou bietjie klei saam met jou kinders.
Gooi nou die mengsel in jou menger of gebruik een van daai handmengertjies om dit lekker fyn die maak tot dik vloeistof. Gooi dit terug in die pan en voeg al jou fyngesnyde vleis of maalvleis daarby en laat dit saggies prut tot 'n lekker dik sous. Dit sal aan die begin effens water uitslaan maar dit gee jou kans om nog 'n slukkie wyn te drink en miskien die inkleurboek nader te trek.
Nou kook jy jou spaghetti in lekker sterk snelkokende soutwater tot net reg en dreineer. Roer nou 'n lekker klont botter deur die sous en kry jou parmesan kaas reg. Skep die spaghetti in die borde, skep die sous bo-oor. Gooi 'n paar draaie swartpeper en sout oor na smaak en voeg parmesan oor.
Dra nou die mooi borde na buite, maak die glas vol koue wyn en smul.
Paar tips: Moenie die spaghetti te gaarmaak nie en roer so bietjie olyfolie deur om dit lekker los te maak, voor jy dit opskep. Jy kan ook 'n grypie chilli saam met die mengsel braai, afhangende van hoeveel byt jy wil kry! Ek vat partykeer so 2 heel chillies en braai dit net versigtig saam met die mengsel en haal dit dan weer uit. Op die manier kry jy die geur maar nie al die byt nie. As jy vars kruie het, gooi dit aan die einde oor, dit maak 'n groot verskil aan smaak en laat die bord mooier lyk. Koop parmesan, moenie stingy wees nie - jy kan dit weer gebruik. Moet net nie daardie pakkies gemors fyn parmesan koop nie.